Miljoene opgedok om politici te beskermFoto ter illustrasie. (Argieffoto) ŉ Aantal vooraanstaande politieke figure, polisiehoofde en persone van belang geniet sedert 2019 persoonlike polisiebeskerming wat belastingbetalers reeds honderde miljoene rande uit die sak gejaag het. Dít volgens Bheki Cele, minister van polisie, wat ŉ geskrewe vraag deur die VF Plus hieroor geantwoord het. Volgens Cele ontvang 179 politieke figure tot op hede steeds persoonlike polisiebeskerming, waarvan die koste jaarliks amper R200 miljoen per jaar beloop. Persone wat beskerm word sluit in ministers, adjunk-ministers, provinsiale premiers, lede van uitvoerende rade, die speaker en adjunk-speaker van die parlement, voorsitter en ondervoorsitter van die Nasionale Raad van Provinsies (NRP), provinsiale speakers en adjunk-speakers, die hoof- en adjunk-hoofregter, regterspresidente en sogenaamde politieke persone van belang. ŉ Bykomende vyf politieke figure het tussen Mei 2019 en einde 2020 beskerming ontvang, maar die beskerming is sedertdien opgehef. Sewe polisiehoofde ontvang ook beskerming, insluitend die nasionale polisiekommissaris, genl. Khehla Sitole. Dié beamptes het elk tussen twee tot vier polisiebeamptes wat vir beskermingsdoeleindes aan hulle toegewys is. Al die senior polisiebeamptes wat beskerm word, is in Gauteng en die Wes-Kaap. Meer as R187 miljoen is in die 2019-’20-boekjaar hieraan bestee, en ongeveer R177 miljoen in die 2020-’21-boekjaar. Sedert April vanjaar het belastingbetalers nóg amper R35 miljoen opgedok om dié lede te beskerm. “Dit is totaal onaanvaarbaar dat daar pogings aangewend word om die publiek se vermoë en reg om hulself te beskerm weg te neem, terwyl talle politici steeds omring word met opgeleide en gewapende polisielede vir beskerming,” het Fanie du Toit, ŉ VF Plus-LP in die Nasionale Raad van Provinsies (NRP) in Noordwes, gesê, met verwysing na die beplande wysigings aan die Vuurwapenwet. “Die ironie is dat die publiek, wat toenemend aan misdaad uitgelewer is, boonop hiervoor moet opdok.”